Sara

Sara ialah sebuah filem komedi romantik Malaysia 2001 arahan Along Kamaludin dengan skrip oleh Yasmin Yaacob. Ia mengisahkan Sara, seorang gadis kaya yang ingin membeli sebidang tanah di luar bandar milik Manaf, yang tidak berminat untuk menjual. Dibintangi oleh Ida Nerina dan Shamsul Ghau Ghau, filem ini ditayangkan pada 28 Jun 2001 dan merupakan keluaran sulung Tayangan Unggul.

Sinopsis
Mengisahkan tentang masalah pembelian tanah di sebuah kampung di Tanjung Harapan. Manaf berasal dari kampung tersebut dan merupakan seorang lelaki yang ringkas tetapi berpendirian tegas. Manaf yang berpendidikan luar negara, pulang ke kampungnya setelah tamat pengajian. Tujuannya pulang ke kampung adalah kerana tidak mahu melihat orang-orang kampung 'disalahgunakan' oleh orang bandar. Manaf juga ada bakat mengukir dan sayangkan binatang. Dia kemudian membuka kolam memancing, mengusahakan chalet dan menjual ikan pekasam. Cerita ini seterusnya menemukan Manaf dengan Sara, seorang gadis lincah dan berpendidikan barat serta mempunyai ego tersendiri. Sara datang ke kampung tersebut untuk membeli tanah, maka bermulalah perkenalan Manaf dan Sara. Sara yang merasa tercabar dengan sikap degil Manaf yang enggan melepaskan tanah miliknya itu bersetuju mengahwini Manaf semata-mata inginkan tanah pusaka Manaf. Pergolakan timbul sebelum dan selepas berkahwin. Biarpun menjadi suami isteri, masing-masing melakukan hal sendiri. Dalam pergolakan itu berputik cinta di hati Sara.

Pelakon
 Ida Nerina sebagai Sara
 Shamsul Ghau Ghau sebagai Manaf
 Zahim Albakri sebagai Johan
 Hisham Ahmad Tajuddin sebagai Kassim
 Zami Ismail sebagai Pak Mat
 Piee sebagai Pak Bakar
 Soosan Ho sebagai Khaty
 Eja sebagai Rozita
 Loloq sebagai Salleh
 Ropie Cecupak sebagai Zahid
 Kamaliah Mat Dom sebagai Tukang Urut

Penerbitan
Sara ialah filem sulung terbitan Tayangan Unggul sejak penubuhannya pada 1996. Ia juga merupakan filem pertama arahan Along Kamaludin selepas berjaya mencipta nama sebagai pelakon.

Rosyam Nor terpaksa menolak tawaran untuk berlakon watak Manaf kerana terlibat dengan tugas lain. Tempat beliau digantikan oleh Shamsul Ghau Ghau. Nasha Aziz menjalani uji bakat untuk memegang watak Sara. Bagaimanapun Nasha didapati tidak bersesuaian untuk bergandingan dengan Shamsul. Para pelakon menjalani latihan di bawah bimbingan pelakon teater, Fatimah Abu Bakar selama sebulan sebelum penggambaran dimulakan. Kos pembikinan dianggarkan berjumlah RM1.3 juta manakala kos promosinya mencecah RM300,000. Penggambaran dijalankan selama 50 hari di Kuala Lumpur dan 3 lokasi di Perak, iaitu Lenggong, Taiping dan Tapah. Skop Productions milik Yusof Haslam mengendalikan urusan pengedaran.

Tema 
Akmal Abdullah, menulis untuk Berita Minggu berpendapat bahawa tema yang dipaparkan dalam Sara masih relevan dengan suasana semasa, iaitu permasalahan yang tidak pernah berkesudahan kerana persoalan hak milik tanah yang sering menjadi isu sejagat.

Keluaran dan sambutan 
Sara pada asalnya dijadualkan untuk tayangan pada Mei 2001, bagaimanapun ia dikeluarkan secara rasmi pada 28 Jun 2001. Majlis pratonton filem ini diadakan di pawagam TGV, Suria KLCC, beberapa hari sebelum tayangan perdana rasmi. Kutipan yang diterima untuk filem ini ialah sebanyak RM176,080.

Anugerah

Rujukan

Pautan luar
 

Filem 2001
Filem Malaysia tahun 2001
Filem komedi Malaysia
Filem cinta Malaysia
Filem arahan Along Kamaludin
Filem terbitan Tayangan Unggul